Denunțătorul generalilor SRI a dus la DNA înregistrări de pe telefoane. Ce a văzut omul de afaceri în biroul lui Dumitru Dumbravă
Denunțătorul din dosarul în care generalii SRI Florian Coldea, Dumitru Dumbravă și avocatul Doru Trăilă sunt acuzați de trafic de influență, omul de afaceri Cătălin Hideg, a mers, miercuri, la sediul Direcției Naționale Anticorupție, unde a depus trei telefoane mobile cu care a realizat înregistrările de la dosar. Conform lui Hideg, are loc o percheziție informatică, după care datele stocate în acestea vor fi descărcate în serverele DNA, pentru a fi declarate probe oficiale, transmite News.ro.